RO Jurnalul Oficial al Uniunii Europene L 133/40

DECIZIA COMISIEI

din 21 mai 2007

privind neincluderea carbarilului în anexa I la Directiva 91/414/CEE a Consiliului și retragerea autorizațiilor pentru produsele de protecție a plantelor care conțin această substanță

[notificată cu numărul C(2007) 2093]

(Text cu relevanță pentru SEE)

(2007/355/CE)

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Directiva 91/414/CEE a Consiliului din 15 iulie 1991 privind introducerea pe piață a produselor de protecție a plantelor (1), în special articolul 8 alineatul (2) al patrulea paragraf,

întrucât:

(1) Articolul 8 alineatul (2) din Directiva 91/414/CEE prevede că un stat membru poate autoriza, pe o perioadă de 12 ani de la data notificării prezentei directive, introducerea pe piață a produselor de protecție a plantelor care conțin substanțe active ce nu sunt menționate în anexa I la prezenta directivă și care se află deja pe piață la doi ani de la notificarea prezentei directive, iar aceste substanțe sunt examinate progresiv în cadrul unui program de lucru.

(2) Regulamentele (CE) nr. 451/2001 (2) și (CE) nr. 703/2001 ale Comisiei (3) stabilesc normele detaliate de aplicare a fazei a doua din programul de lucru, în conformitate cu articolul 8 alineatul (2) din Directiva 91/414/CEE, precum și o listă de substanțe active care urmează să fie evaluate în ceea ce privește posibila lor includere în anexa I la Directiva 91/414/CEE. Pe această listă este inclus carbarilul.

(3) Efectele carbarilului asupra sănătății umane și asupra mediului în domeniile de utilizare propuse de notificator au fost evaluate în conformitate cu dispozițiile prevăzute în Regulamentele (CE) nr. 451/2000 și (CE) nr. 703/2001. În plus, aceste regulamente desemnează statele membre raportoare care trebuie să prezinte rapoarte de evaluare pertinente și recomandări Autorității Europene pentru Siguranța Alimentară (EFSA) în conformitate cu articolul 8 alineatul (1) din Regulamentul (CE) nr. 451/2000. Pentru carbaril, statul membru raportor a fost Spania și toate informațiile pertinente au fost prezentate la 29 aprilie 2004.

(4) Raportul de evaluare a fost revizuit de către statele membre și EFSA și prezentat Comisiei la 12 mai 2006 sub forma Concluziei EFSA cu privire la verificarea de către experți a evaluării riscului pentru pesticide a căror substanță activă este carbaril (4). Acest raport a fost revizuit de statele membre și de Comisie în cadrul Comitetului permanent pentru lanțul alimentar și sănătatea animală și finalizat la 29 septembrie 2006 sub forma unui raport de evaluare al Comisiei cu privire la carbaril.

(5) În cursul evaluării acestei substanțe active, au fost identificate un număr de motive de preocupare. În special, pe baza informațiilor disponibile, nu s-a demonstrat că expunerea consumatorului este acceptabilă. Informațiile disponibile indică preocupările pentru metaboliți care sunt la același nivel de toxicitate cu substanța activă, iar prezența acestora la niveluri care pot ridica probleme de toxicitate nu poate fi exclusă. În plus, există preocupări pentru potențialele proprietăți cancerigene ale substanței active. Există, de asemenea, un risc ridicat, pe termen lung, pentru păsările insectivore și un risc mai accentuat pentru mamiferele ierbivore, un risc mai accentuat și pe termen lung pentru vietățile acvatice și un risc ridicat pentru artropode.

(6) Comisia a invitat notificatorul să-și prezinte observațiile cu privire la rezultatele experților în urma evaluării și la intenția sa de a susține sau nu în continuare această substanță. Notificatorul a prezentat observațiile sale care au fost examinate cu atenție. Totuși, în ciuda argumentelor avansate, preocupările de mai sus au rămas nerezolvate, iar evaluările efectuate pe baza informațiilor transmise și evaluate în cadrul reuniunilor experților EFSA nu au demonstrat că este posibil, în condițiile de utilizare propuse, ca produsele de protecție a plantelor care conțin carbaril să îndeplinească în general cerințele prevăzute la articolul 5 alineatul (1) literele (a) și (b) din Directiva 91/414/CEE.

(7) În consecință, carbarilul nu ar trebui inclus în anexa I la Directiva 91/414/CEE.

(8) Ar trebui luate măsuri pentru a se asigura faptul că autorizațiile acordate pentru produsele de protecție a plantelor care conțin carbaril sunt retrase într-o perioadă de timp precizată și nu sunt reînnoite și că nu se mai acordă autorizații noi pentru astfel de produse.

(9) Orice perioadă de grație acordată de un stat membru pentru eliminarea, depozitarea, introducerea pe piață a stocurilor existente de produse de protecție a plantelor care conțin carbaril ar trebui să fie limitată la douăsprezece luni pentru a permite utilizarea stocurilor existente numai în următorul sezon.

(10) Prezenta decizie nu aduce atingere înaintării unei cereri pentru carbaril în conformitate cu dispozițiile articolului 6 alineatul (2) din Directiva 91/414/CEE în vederea unei posibile includeri în anexa I.

(11) Măsurile prevăzute în prezenta directivă sunt conforme cu avizul Comitetului permanent pentru lanțul alimentar și sănătatea animală,

ADOPTĂ PREZENTA DECIZIE:

Articolul 1

Carbarilul nu este inclus ca substanță activă în anexa I la Directiva 91/414/CEE.

Articolul 2

Statele membre se asigură că:

(a) autorizațiile pentru produse de protecție a plantelor care conțin carbaril sunt retrase până la 21 noiembrie 2007;

(b) de la data publicării prezentei decizii, nu se acordă și nu se reînnoiesc autorizații pentru produsele de protecție a plantelor care conțin carbaril.

Articolul 3

Orice perioadă de grație acordată de către statele membre în conformitate cu dispozițiile articolului 4 alineatul (6) din Directiva 91/414/CEE trebuie să fie cât mai scurtă posibil și să expire până la 21 noiembrie 2008.

Articolul 4

Prezenta decizie se adresează statelor membre.

Adoptată la Bruxelles, 21 mai 2007. Pentru Comisie Markos KYPRIANOU Membru al Comisiei

(1) JO L 230, 19.8.1991, p. 1. Directivă, astfel cum a fost modificată ultima dată de Directiva 2007/25/CE a Comisiei (JO L 106, 24.4.2007, p. 34).

(2) JO L 55, 29.2.2000, p. 25. Regulament, astfel cum a fost modificat ultima dată prin Regulamentul (CE) nr. 1044/2003 (JO L 151, 19.6.2003, p. 32).

(3) JO L 98, 7.4.2001, p. 6.

(4) EFSA Scientific Report (2006) 80, 1-71, Conclusion regarding the peer review of pesticide risk assessment of carbaryl.